b'\n_START_ARTICLE_\nFort\xc4\x83rea\xc8\x9ba (film)\n_START_SECTION_\nPrezentare\n_START_PARAGRAPH_\nSup\xc4\x83ra\xc8\x9bi c\xc4\x83 mai mul\xc8\x9bi militari au fost l\xc4\x83sa\xc8\x9bi \xc3\xaen urm\xc4\x83 \xc3\xaen zonele de conflict de c\xc4\x83tre guvernul american \xc8\x99i c\xc4\x83 familiile acestora nu au primit compensa\xc8\x9bii, un grup de solda\xc8\x9bi americani din Force Recon Marines condu\xc8\x99i de generalul Francis Xavier Hummel (Ed Harris) ocup\xc4\x83 insula Alcatraz lu\xc3\xa2nd ostatici pe turi\xc8\x99ti \xc8\x99i amenin\xc8\x9b\xc3\xa2nd zona golfului San Francisco cu rachete cu gaz mortal VX. Ele pot fi contracarate cu avioane F/A-18 cu lansatoare de plasm\xc4\x83 termitic\xc4\x83 dar acestea sunt \xc3\xaenc\xc4\x83 \xc3\xaen dezvoltare \xc8\x99i neopera\xc8\x9bionale._NEWLINE_O echip\xc4\x83 de r\xc4\x83spuns este creat\xc4\x83 \xc8\x99i aceasta trimite o trup\xc4\x83 SEAL s\xc4\x83 se infiltreze \xc3\xaen fosta \xc3\xaenchisoare. Este nevoie ca specialistul FBI \xc3\xaen arme chimice Dr. Stanley Goodspeed (Nicolas Cage) s\xc4\x83 intervin\xc4\x83, dar el nu are nicio experien\xc8\x9b\xc4\x83 \xc3\xaen teren. De asemenea nimeni nu \xc8\x99tie care sunt planurile adev\xc4\x83rate ale fostei \xc3\xaenchisori Alcatraz deoarece \xc3\xaen zon\xc4\x83 s-au tot f\xc4\x83cut demol\xc4\x83ri \xc8\x99i construc\xc8\x9bii, iar ultimul director al \xc3\xaenchisorii a murit de mult. Prin urmare este nevoie \xc8\x99i de John Mason (Sean Connery), fost agent britanic MI6 \xc8\x99i de\xc8\x9binut f\xc4\x83r\xc4\x83 judecat\xc4\x83 \xc3\xaen SUA timp de 30 de ani, pentru c\xc4\x83 el este singurul om care a evadat din Alcatraz \xc8\x99i cunoa\xc8\x99te planurile subterane ale \xc3\xaenchisorii. Echipa SEAL este ucis\xc4\x83 de rebelii condu\xc8\x99i de Francis Xavier Hummel, iar Dr. Stanley Goodspeed r\xc4\x83m\xc3\xa2ne singurul care poate rezolva situa\xc8\x9bia dar trebuie cumva s\xc4\x83 se \xc3\xaen\xc8\x9beleag\xc4\x83 cu John Mason care este foarte nemul\xc8\x9bumit de cum s-au comportat Statele Unite cu el.'